***Tisztelt Mogyoródiak! Tisztelt Gépjárművezetők!***

A **TÉL** közeledtével **kedvezőtlen** **közlekedési körülmények előfordulása is egyre gyakoribbá válik.** Annak érdekében, hogy ez az időszak se okozzon a vártnál is nagyobb gondot, **felkérjük Mogyoród Nagyközség lakóit, illetve a gépjárművel közlekedőket**, hogy ***segítsék elő* a téli síkosság mentesítést végző célgépek közlekedését, munkáját.**

**Közös célunk**, hogy **a** **körültekintőbb** módon történő gépjármű parkolással, **jármű elhelyezéssel** **biztosítani lehessen mind a szemétszállítási, mind a hó eltakarítási munkák elvégzését.**

Kérjük Önöket, hogy **törekedjenek a gépjárművek telken belül történő** **elhelyezésére**, parkolásra, hogy **ne képezzenek közúti akadályt**, mely meghiúsíthatja a gyors és hatékony közterületi beavatkozást. Tájékoztatjuk Önöket, hogy a közúti akadályt képező járművek az *1999. évi LXIII. törvény szerint a* közterület-felügyelet által elszállítathatóak!

**Felhívjuk a figyelmüket** az **ingatlanok előtti járdák hó és síkosság mentesítésére is**, ami az Önök feladata és felelőssége!

Felhívom a figyelmét minden érintettnek a közúti közlekedésről szóló 1988. évi I. törvény 7. § (1)-(2) bekezdésében és a 30/1988. (IV.21.) MT rendelet 2/a. § (1) bekezdés b) pontjában foglaltakra, amely alapján **kérjük szíves közreműködésüket az ingatlanok előtti közterületre az önkormányzati hozzájárulás nélkül - a közúti közlekedés biztonságát veszélyeztető - kiültetett növényzet, illetve kihelyezett kövek, oszlopok, egyéb tárgyak eltávolításában.** A burkolat szélétől másfél méteren belül semmilyen közlekedést zavaró, akadályozó tárgy, növényzet nem lehet.

Ezúton is tájékoztatjuk Önöket, hogy **2017. év december hónapjától átfogó ellenőrzés indul** a közterület-felügyelő részéről **a közlekedés biztonságát veszélyeztető tárgyak és növényzet** felmérése céljából, amely során a problémás esetekben felszólítással, szükség esetén hatósági eljárással fogunk élni az érintett tulajdonossal szemben azok **eltávolítása érdekében**.

**Megértésüket és segítő közreműködésüket köszönjük!**

Mogyoród, 2017. november 22.

Paulovics Géza

polgármester